**Broj: 01-sl/22**

**Sarajevo, 17.01.2022.godine**

**ISTINOMJER**

**Faruk Durmišević, istraživač**

|  |  |
| --- | --- |
| **PREDMET:** | Odgovor na upit |

Vezano za Vaš upit, ovim putem Vas šaljemo slijedeće odgovore:

**1. Da li Općina Novo Sarajevo ima evidenciju o broju parking mjesta na području ove lokalne zajednice?**

Općina Novo Sarajevo ima zvaničnu evidenciju svih parking prostora na području općine Novo Sarajevo. Ranije je izrađen Elaborat o mogućnostima povećanja broja slobodnih parking mjesta na području Općine i istim je vrlo jasno definisan saobraćaj u mirovanju - postojeće stanje, kao i mogućnosti za poboljšanje – unaprjeđenje saobraćaja u mirovanju.

**Ko upravlja parkinzima na području ove općine, uključujući i parking iza objekta TC Robot Socijalno?**

Postojećim parking prostorom u neposrednoj blizini objekta TC Robot – Socijalno, upravlja Javno preduzeće "ONSA" d.o.o. Sarajevo.

Ostalim parkinzima upravlja KJKP „Rad“.

**U kojoj je fazi izgradnja podzemne garaže G3 Kolodvorska i kada bi ona trebala biti u funkciji?**

Projekat izgradnje podzemne garaže „G3“ u ulici Kolodvorska investira Ministarstvo saobraćaja Kantona Sarajevo, a implementira Zavod za izgradnju Kantona Sarajevo, dok je izvođač radova firma „Unigradnja” d.d. Sarajevo.

Prema informacijama sa kojima raspolaže Općina Novo Sarajevo, trenutno su u toku završne faze izgradnje podzemne garaže na predmetnoj lokaciji**.**

**Ranije je za Istinomjer iz Općine rečeno da se priprema dokumentacija za raspisivanje poziva za izgradnju još dvije podzemne garaže na lokacijama kod TC Robot-Hrasno i u Ulici Ložionička (iza marketa AS). U kojoj su fazi aktivnosti na navedenim projektima?**

Dokumentacija za izgradnju podzemne garaže kod TC Robot - Hrasno , odnosno Oduka o prodaji zemljišta putem javnog konkursa - licitacijom radi izgradnje predmetne garaže je spremna i ista će biti razmatrana na narednoj sjednici Općinskog vijeća koja je planirana krajem januara 2022. godine.

**Da li je u funkciji podzemna garaža u okviru Sportske dvorane “Goran Čengić” i ko sve može koristiti ova parking mjesta?**

Podzemna garaža koja je u okviru objekta Sportske dvorane “Goran Čengić” nije u funkciji, a kada se steknu tehnički uslovi istom će upravljati JP "ONSA" d.o.o. Sarajevo.

**Da li će i na koji način biti prošireni parking kapaciteti na području vaše općine?**

Na osnovu postojećeg Elaborata o mogućnostima povećanja broja slobodnih parking mjesta na području općine Novo Sarajevo, svakodnevno se planiraju aktivnosti na lokacijama koje pružaju mogućnosti za proširenje kapaciteta saobraćaja u mirovanju na području ove lokalne zajednice.

Povećanje broja parking mjesta, između ostalog, planirano je na slijedeće načine:

* Obilježavanje slobodnih parking mjesta u ulicama Aleja Lipa i Porodice Ribar - projekat je završen, dobijena saglasnost Ministarstva saobraćaja KS i očekuje se realizacija projekta početkom ljetne sezone kada budu stvoreni neophodni uslovi za obilježavanje horizontalne signalizacije;
* Proširenje kapaciteta novih parking prostora
* Izgradnja podzemnih garaža - ranije je izrađena Studija opravdanosti gradnje podzemnih garaža na lokacijama Socijalno, Hrasno, Kovačići i Porodice Ribar.
* Izgradnja novih parkinga u skladu sa planskom dokumentacijom - novi parking kod zgrade Općine Novo Sarajevo u ulici Vilsonovo šetalište.

Ministarstvo saobraćaja Kantona Sarajevo je u posljednjoj sedmici prošle godine donijelo važan Zakon koji tretira ovu tematiku, te će se sve buduće aktivnosti provoditi u skladu sa istim.

Općina Novo Sarajevo svake godine izdvaja značajna finansijska sredstva za postavljanje saobraćajne signalizacije i obilježavanje parking mjesta, kao i rekonstrukciju i izgradnju novih parking prostora na području ove lokalne zajednice.

**U Budžetu Općine za 2022. godinu, 120.000 KM planirano je za izgradnju parkinga, dok je oko 220.000 KM planirano za nabavku opreme za poslove parkiranja, te saobraćajnu signalizaciju i opremu puta.**

**Odsjek za informisanje, odnose s javnošću**

**i protokolarne poslove**